KOMISIJOS REGLAMENTAS (EB) Nr. 1686/2005
2005 m. spalio 14 d.
nustatantis 2004-2005 prekybos metams produkcijos mokesčių sumas ir papildomo mokesčio koeficientą cukraus sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkų organizavimo (1), ypač į jo 15 straipsnio 8 dalies pirmą įtrauką ir į 16 straipsnio 5 dalį,
kadangi:
(1)
2002 m. vasario 20 d. Komisijos reglamento (EB) Nr. 314/2002, nustatančio išsamias kvotų sistemos taikymo cukraus sektoriuje taisykles (2), 8 straipsnyje yra numatyta, kad pagrindinės produkcijos mokesčio ir B mokesčio sumos, taip pat, prireikus, Reglamento (EB) Nr. 1260/2001 16 straipsnio 2 dalyje numatytas koeficientas už pagamintą cukrų, izogliukozę ir inulino sirupą už ankstesnius prekybos metus yra nustatomi iki spalio 15 d.
(2)
2004 m. rugpjūčio 17 d. Komisijos reglamente (EB) Nr. 1462/2004, koreguojančiame didžiausią B gamybos mokesčio sumą ir iš dalies pakeičiančiame minimalią cukraus sektoriaus B runkelių kainą 2004-2005 prekybos metams (3), buvo nustatyta, kad 2004-2005 prekybos metais didžiausia leistina B mokesčio suma, nurodyta Reglamento (EB) Nr. 1260/2001 15 straipsnio 4 dalies pirmoje įtraukoje, yra didinama iki 37,5 % baltojo cukraus intervencinės kainos.
(3)
Dėl numatomų bendrųjų nuostolių, nustatytų pagal Reglamento (EB) Nr. 1260/2001 15 straipsnio 1 ir 2 dalis, 2004-2005 prekybos metais reikalaujama, remiantis minėto reglamento 4 ir 5 dalimis, taikyti didžiausią 2 % pagrindinį mokestį ir 37,5 % B mokestį, nustatytus atitinkamai Reglamento (EB) Nr. 1462/2004 minėto straipsnio 3 dalies 2 pastraipos 1 įtraukoje ir 1 straipsnyje.
(4)
Reglamento (EB) Nr. 1260/2001 16 straipsnio 1 dalyje numatyta, kad jei gamybos pagrindinių ir papildomų mokesčių įplaukos nevisiškai padengia bendrus tų prekybos metų nuostolius, užregistruotus remiantis to reglamento 15 straipsnio 1 ir 2 dalių nuostatomis, nustatomas papildomas mokestis. 2004-2005 prekybos metais šie bendri nepadengti nuostoliai yra 133 529 997 EUR. Todėl reikėtų nustatyti Reglamento (EB) Nr. 1260/2001 16 straipsnio 2 dalyje numatytą koeficientą. Norint apskaičiuoti minėtą koeficientą, reikėtų atsižvelgti į Bendrijos, kokia ji buvo 2004 m. balandžio 30 d., valstybėms narėms 2003-2004 prekybos metais nustatytas mokesčių sumas.
(5)
Cukraus vadybos komitetas nepateikė nuomonės per pirmininko nurodytą laikotarpį,
PRIĖMĖ ŠĮ REGLAMENTĄ:
1 straipsnis
2004-2005 prekybos metams cukraus sektoriuje nustatomos šios produkcijos mokesčių sumos:
a)
12,638 EUR už baltojo cukraus toną, kaip pagrindinį produkcijos mokestį už A ir B cukrų;
b)
236,963 EUR už baltojo cukraus toną, kaip B mokestį už B cukrų;
c)
5,330 EUR už sausosios medžiagos toną, kaip pagrindinį produkcijos mokestį už A ir B izogliukozę;
d)
99,424 EUR už sausosios medžiagos toną, kaip B mokestį už B izokgliukozės produkciją;
e)
12,638 EUR už toną sausosios medžiagos ekvivalento cukrui arba izogliukozei, kaip pagrindinės produkcijos mokestį už A ir B inulino sirupą;
f)
236,963 EUR už sausosios medžiagos ekvivalento cukrui arba izogliukozei, kaip B mokestį už B inulino sirupą.
2 straipsnis
2004-2005 prekybos metais Reglamento (EB) Nr. 1260/2001 16 straipsnio 2 dalyje numatytas koeficientas Čekijos Respublikai, Latvijai, Lietuvai, Vengrijai, Lenkijai, Slovėnijai, Slovakijai yra nustatomas 0,27033, o kitoms valstybėms narėms - 0,15935.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. spalio 14 d.